Lissa Mathiasen (S), 2004-06-02:
Socialdemokraterne hverken kan eller vil acceptere brugen af illegal arbejdskraft.
Ønsket fra vores side har været, at vi med en tretrinsraket effektivt fik sat en stopper for dette helt uacceptable misbrug af andre mennesker, som nærmest ligner slavelignende forhold skabt i kraft af helt urimelig konkurrenceforvridning i forhold til arbejdsgivere, som ellers gerne vil leve op til normale løn- og arbejdsforhold.
Første trin på raketten var vedtagelsen i februar 2003, hvor regeringen blev pålagt at sikre oprettelsen af regionale netværk, hvor politi og Told og Skat i samarbejde med arbejdsmarkedets parter aktivt skal overvåge eventuel brug af illegal arbejdskraft.
Andet trin på raketten var justeringen i brugen af praktikanter fra tredjelande, hvor vi har sikret, at det kun er unge, der reelt er i praktik her i landet, som får disse tilladelser.
Det har været helt uacceptabelt for os at se, at arbejdsgivere under dække af praktikantordningen reelt har haft illegal arbejdskraft.
Det kom på plads i februar i år.
Så er der her som tredje trin på raketten forslag nr. L 217, Socialdemokraternes forslag, hvor vi netop lægger vægt på at få sat en stopper for de arbejdsgivere, der ikke vil acceptere de normale løn- og ansættelsesvilkår, og som dermed helt urimeligt frembyder en konkurrenceforvridning, som ikke er til at leve med, ved at bruge illegal arbejdskraft.
Jeg skal ikke lægge skjul på, at det glæder os, at regeringen til trods for modstanden mod forslaget ved førstebehandlingen har fortrudt den kontante afvisning af behovet for at stramme op over for dette misbrug, om end det måske har været lidt fodslæbende, men lad os hellere i dag glæde os over - det gør jeg i hvert fald - at regeringen nu er med til at skærpe straffen for ulovlig beskæftigelse af udlændinge. Vi er også tilfredse med, at vi har kunnet nå til enighed om ændringsforslagene.
Med en fordobling og tredobling af bødestørrelsen i de tilfælde, hvor der samtidig sker konfiskation af fortjenesten, og endnu højere bøder, hvis der ikke sker konfiskation, mener vi, at der er taget et meget væsentligt skridt videre i kampen mod udnyttelse af illegal arbejdskraft.
Vi håber og tror på, at den forhøjede strafferamme vil være et klart signal til domstolene om, at Folketinget ønsker en skærpet praksis på det her område.
Vi ved, at der har været problemer i mange sager, hvor det har været svært at fastslå den økonomiske fortjeneste ved udnyttelse af illegal arbejdskraft.
Derfor har det også været vigtigt for os at understrege over for anklagemyndigheden, at man skal bruge muligheden for, at de illegale arbejdere kan afgive forklaring for retten, selv om der ikke er rejst sag, i de tilfælde, hvor de ellers ville være rejst ud af Danmark, inden en eventuel straffesag kom for retten, ligesom anklagemyndigheden bør gøre en del for at præcisere et skøn over fortjenesten, således at konfiskation kan ske ud fra straffelovens § 75, f.eks. ved at der sker en form for syns- og skønsforretning som i civile sager, så man kan få fastlagt, hvad det udførte arbejde ville have kostet med ansatte på helt normale vilkår, og derudfra så kan beregne, hvilken fortjeneste der har været ved det illegale arbejde.
Det, der er vores udgangspunkt, og det, der nu er blevet alle partiernes udgangspunkt, er, at vi hverken kan eller vil acceptere brugen af illegal arbejdskraft.
Det er jo ikke nogen hemmelighed, at vi i vores forslag havde lagt an til væsentlig kraftigere stramninger, og det er heller ikke nogen hemmelighed, at vi er i tvivl om, hvorvidt det her er godt nok, om vi strammer nok.
Derfor lægger vi heller ikke skjul på, at vi vil overveje, om der er brug for yderligere skærpelser allerede i næste folketingsår.
Vi vil i hvert fald nøje følge udviklingen, følge retspraksis, se på de konkrete sager, når der sker anmeldelser til politiet og sagerne behandles ved domstolene.
Vores forudsætning er, at bødestørrelserne stiger væsentligt, og at der sker konfiskation i større omfang, end tilfældet er i dag.
Det er også vores klare håb fra Socialdemokraternes side, at regeringen nøje vil overvåge udviklingen i antallet af sager, antallet af konfiskationer, antallet af bøder, det anvendte bødeniveau, antallet af straffesager og det anvendte straffeniveau.
Derfor er det også mit håb, at man fra regeringens og ministerens side dermed er i stand til at give os de svar, som vi har brug for at få for at kunne følge det her nøje i tiden fremover.
Vi vil ikke og vi kan ikke acceptere
illegal arbejdskraft, og derfor håber jeg, at vi med det her nu får lavet en stopper, men ellers er der også givet det klare signal fra vores side, at så stopper vi ikke, så fortsætter vi, så er vi nødt til at stramme mere op.
Vi vil ikke acceptere det.